b'\n_START_ARTICLE_\nStefan Uro\xc5\xa1 V.\n_START_PARAGRAPH_\nStefan Uro\xc5\xa1 V. "Nejaki" je bio srpski car, sin i nasljednik cara Du\xc5\xa1ana. Vladao je od 1355. do 1371., a zadu\xc5\xbebina mu je Manastir Matej\xc4\x8da. Posljednji je direktni vladar iz loze Nemanji\xc4\x87a. U njegovo vrijeme slabi sredi\xc5\xa1nja vlast i oblasni gospodari se osamostaljuju. Poslije smrti cara Uro\xc5\xa1a Srpsko carstvo prestaje postojati, a dr\xc5\xbeava slu\xc5\xbebeno opet postaje kraljevina za vrijeme kralja Marka Mrnjav\xc4\x8devi\xc4\x87a (u narodu poznatiji kao Kraljevi\xc4\x87 Marko), nasljednika kralja Vuka\xc5\xa1ina, koji je bio legitimni srpski kralj, ali bez stvarne vlasti na \xc5\xa1irem prostoru. Glavnu ulogu u dr\xc5\xbeavi preuzima knez Lazar, vladar Moravske Srbije, koji predvodi srpsku vojsku u Kosovskoj bici, a zatim njegov sin Stefan Lazarevi\xc4\x87, koji je prvo bio knez, a od 1402. godine vlada Srbijom sa visokom tilulom despota koju je dobio od cara Bizantije.\n_START_SECTION_\nVladavina\n_START_PARAGRAPH_\nVladavina cara Uro\xc5\xa1a, sina cara Du\xc5\xa1ana, bila je gotovo u svakom pogledu suprotna vladavini njegovog oca. I sudbina i povijest ponekad igraju nemilosrdne igre. Tako je prvi potomak cara Du\xc5\xa1ana Silnog imao nadimak Uro\xc5\xa1 Nejaki. Novi srpski car koji je titulu naslijedio od oca nije uspijevao za\xc5\xa1tititi svoju dr\xc5\xbeavu, ni od vanjskih napada, ni od unutra\xc5\xa1njih potresa._NEWLINE_I kako je ve\xc4\x87 bilo pravilo u srednjem vijeku i Uro\xc5\xa1 je morao voditi bitku za svoja nasljedna prava. Najozbiljniji protivnik mu je bio Simeon Nemanji\xc4\x87, Du\xc5\xa1anov polubrat. Iako je cjelokupna srpska vlastela i crkva stala na Uro\xc5\xa1evu stranu na dr\xc5\xbeavnom saboru u Skoplju 1357. godine, Simeon vojno daleko sna\xc5\xbeniji, sebi je dodijelio carske dostojanstvene oznake i zavladao Epirom i Tesalijom 1359. Mladi Uro\xc5\xa1 je uz podr\xc5\xa1ku svoje majke Jelene, dr\xc5\xbeavnog sabora odr\xc5\xbeanog u Skoplju i Dubrov\xc4\x8dana uspio spasiti svoje vladarsko naslije\xc4\x91e. Ubrzo, srpska dr\xc5\xbeava je podijeljena na dva carstva, Uro\xc5\xa1evo i Simeonovo. U ve\xc4\x87em dijelu koji je obuhva\xc4\x87ao sve stare srpske zemlje vladao je car Uro\xc5\xa1. Pretpostavlja se da je umro 2. ili 4. prosinca 1371. godine, poslije bitke na Marici, kao posljednji srpski car._NEWLINE_Za vrijeme njegove vladavine, 1365. godine, za suvladara je okrunjen kralj Vuka\xc5\xa1in Mrnjav\xc4\x8devi\xc4\x87 s o\xc4\x8dekivanjem da \xc4\x87e njegovi potomci (Marko Mrnjav\xc4\x8devi\xc4\x87) naslijediti carsko prijestolje jer Uro\xc5\xa1 nije imao potomaka. Te godine Vuka\xc5\xa1inov brat Uglje\xc5\xa1a preuzima od carice Jelene (Uro\xc5\xa1eve majke) vlast u Seru._NEWLINE_Poslije velikih Du\xc5\xa1anovih osvajanja, car Uro\xc5\xa1 postaje \xc5\xbertva bahatosti vlastele koja se naglo obogatila u prethodnim ratovima i plja\xc4\x8dkama. Infrastrukturna nepovezanost novih teritorija carevine s jezgrom ote\xc5\xbeala je uspostavljanje reda i dr\xc5\xbeavnih instrumenata. Uro\xc5\xa1 Nejaki je progla\xc5\xa1en za sveca 211 godina poslije smrti._NEWLINE_Njegove mo\xc4\x87i se nalaze u fru\xc5\xa1kogorskom manastiru Novi Jazak. Njegov lik i narodna tradicija o Vuka\xc5\xa1inu Mrnjav\xc4\x8devi\xc4\x87u, su poslu\xc5\xbeili kao osnovni motiv za povijesnu dramu Stefana Stefanovi\xc4\x87a iz 1825. godine pod imenom \xe2\x80\x9eSmrt Uro\xc5\xa1a V\xe2\x80\x9c. Prije njega ovaj motiv je poku\xc5\xa1ao obraditi Emanuel Koza\xc4\x8dinski, a njegov rad je preradio Jovan Raji\xc4\x87 pod imenom \xe2\x80\x9eTragedija cara Uro\xc5\xa1a\xe2\x80\x9c, ali ta djela nemaju zna\xc4\x8dajnu knji\xc5\xbeevnu vrijednost.'